**Tájékoztató**

**A nyári napközi igénylésének új rendjéről**

**Tisztelt Szülők/Gondviselők!**

Tájékoztatjuk Önöket, hogy a *gyermekek védelméről és a gyámügyi igazgatásról* szóló 1997. évi XXXI. törvény (a továbbiakban: Gyvt.) 44/B. § (1) bekezdés e) pontja szerint **Gyál Város Önkormányzata az idei nyári tanítási szünetben is biztosítja a nyári napközbeni gyermekfelügyeletet, az ún. nyári napközit. A nyári napközi 2023. június 19. napjától 2023. augusztus 11. napjáig, nyolc hét időtartamban kerül megszervezésre az Gyáli Ady Endre Általános Iskolával együttműködve.**

**A nyári napközit** **egy gyermek legfeljebb négy hétre veheti igénybe**, igény szerint egymást követő-, vagy ettől eltérően, megszakításokkal négy hét időtartamra. **A nyári napköziben az étkeztetésért *az egyes szociális és gyermekjóléti ellátások helyi szabályairól* szóló 17/2022. (XI.25.) önkormányzati rendeletben meghatározott térítési díjat kell fizetni.**

A nyári napközi igénybevételére az **általános iskola 1-8. osztályába** járó azon tanulók jogosultak, akik

1. Gyál közigazgatási területén **bejelentett lakóhellyel**, ennek hiányában **tartózkodási hellyel** rendelkeznek, és
2. a **jelentkezési lapot határidőben benyújtották.**

**A korábbi évekhez képest újdonság, hogy a nyári napközi igénybevételére a szülők a jelentkezési lapot 2023. március 15. és április 15. napja között nyújthatják be. A jelentkezési lap benyújtására vonatkozó határidő jogvesztő, azaz a határidő után benyújtott igényeket nem tudjuk elfogadni.**

A kitöltött jelentkezési lapokat az alábbi két módon lehet benyújtani:

1. **személyesen** a Gyáli Polgármesteri Hivatal Jogi és Intézményfelügyeleti Irodáján (2360 Gyál, Kőrösi út 112-114., I. em. 121. iroda) ügyfélfogadási időben, vagy
2. **elektronikus úton** a nyarinapkozi@gyal.hu címre (ez az elektronikus levelezési cím 2023. március 15. napjától április 15. napjáig aktív, azaz ezen időszak alatt fogadja a jelentkezési lapokat; sem 2023. március 15. napja előtt, sem 2023. április 15. napja után nem fogad jelentkezési lapokat).

Amennyiben a jelentkezési lapot a megadott elektronikus levelezési címre küldik vissza, úgy a jelentkezési lap visszaküldhető word-ben kitöltött formátumban, vagy amennyiben kinyomtatják, akkor pdf-, vagy jpg. formátumban. Amennyiben word-ben töltik ki, és így küldik vissza, akkor aláírni nem szükséges.

**Jelentkezési lap elérhető az e-Kréta felületen, Gyál város hivatalos honlapján, illetve személyesen kérhető a Gyáli Polgármesteri Hivatal Portáján.**

**FIGYELEM!**

**Ismételten felhívjuk szíves figyelmüket, hogy a nyári napközi egy gyermeknek maximálisan négy hétre igényelhető, a jelentkezési lapon ennek megfelelően szükséges az igényt jelölni.** **A jelentkezési lapok leadási határideje: 2023. április 15.**

**A jelentkezési lap benyújtására vonatkozó határidő jogvesztő, azaz a határidő után benyújtott igényeket nem tudjuk elfogadni.**

2023. március 7.

Gyáli Polgármesteri Hivatal